b'\n_START_ARTICLE_\nDanske Gymnastik- og Idr\xc3\xa6tsforeninger\n_START_PARAGRAPH_\nDanske Gymnastik- og Idr\xc3\xa6tsforeninger (DGI) er en dansk sammenslutning av idrettslag. Den omfatter 5\xc2\xa0000 lokale idrettslag og 1,3 millioner idrettsut\xc3\xb8vere. I motsetning til Danmarks Idr\xc3\xa6ts-Forbund har DGI et mye st\xc3\xb8rre fokus p\xc3\xa5 breddeidrett, og har tradisjonelt hatt turn som den viktigste idretten. Gradvis har imidlertid andre idretter, slik som badminton, fotball, h\xc3\xa5ndball og sv\xc3\xb8mming, ogs\xc3\xa5 vokst til en anselig andel av DGIs virksomhet._NEWLINE_De Danske Skytte- Gymnastik og Idr\xc3\xa6tsforeninger ble grunnlagt i 1862, og den store \xc3\xa5rlige begivenheten var landsst\xc3\xa6vnet._NEWLINE_Danske skyttere hadde v\xc3\xa6rt med i de f\xc3\xb8rste moderne olympiske leker i 1896, men De Danske Skytteforeninger (DDS) fokuserte p\xc3\xa5 mer nasjonal skyting og forsvarssaken istedenfor internasjonal sportsskyting. Derfor ble Dansk Skytte Union (DSU) opprettet i 1913._NEWLINE_Gymnastikk ble tatt inn i DDS, og i 1919 endret De Danske Skytteforeninger navn til De Danske Skytte- og Gymnastikforeninger. I 1929 dannet for\xc3\xb8vrig en annen gruppe gymnastikere et konkurrerende forbund kalt De Danske Gymnastikforeninger. DDS endret i 1930 igjen navn, denne gangen til De Danske Skytte-, Gymnastik- og Idr\xc3\xa6tsforeninger._NEWLINE_I 1947 ble feltskyting med rifle tatt inn som ny disiplin og fikk navnet terr\xc3\xa6nskydning. I 1952 feiret DDSG&I 90-\xc3\xa5rsjubileum. DDSG&I drev i starten i hovedsak med rifleskyting, men tok i 1972/1973 ogs\xc3\xa5 opp pistolskyting som konkurranseprogram. Landsst\xc3\xa6vnet ble for f\xc3\xb8rste gang dekket med TV-sendinger i 1971. I 1978 startet DDSG&I med feltskyting med pistol._NEWLINE_DGI ble dannet i november 1992 som en sammensl\xc3\xa5ing av De Danske Gymnastik- og Ungdomsforeninger (DDGU) og De Danske Skytte-, Gymnastik- og Idr\xc3\xa6tsforeninger (DDSG&I). I 2013 ble De Danske Skytteforeninger (DDS) sl\xc3\xa5tt sammen med DGI, og ble til DGI Skydning. I 2016 hadde DGI Skydning omtrent 50\xc2\xa0000 medlemmer fordelt p\xc3\xa5 870 foreninger.'